שמרית לוי ששון

שמרית לוי ששון (נולדה ב-3 באוגוסט 1980) היא שחקנית ישראלית.

ביוגרפיה
למדה בתיכון מקיף "אורט רוגוזין" במגדל העמק. בצה"ל שירתה כמדריכת אימון גופני בבה"ד 8. בשנים 2000–2001 הייתה חברה בצוות הבידור של מלון "רויאל ביץ'" באילת. ב-2001 למדה קורס משחק ומשחק מול מצלמה אצל שרון אלכסנדר. ב-2005 סיימה שלוש שנות לימוד משחק בבית הספר לאמנויות הבמה "בית צבי" לצד עידו רוזנברג והילה זיתון. במהלך לימודיה זכתה במלגות ע"ש עדנה פלידל ומשה זעירי, וזכתה במלגת קרן שרת לשנת 2004.

בשנת 2005 השתתפה בטלנובלה בע"מ כחלק מלהקת "פארנויה".

 משחק 
בתיאטרון הבימה שיחקה בשנים 2002–2005 וגילמה את שירלי במחזמר "מרי לו" שכתבו דן אלמגור וסטיבן דקסטר וביים סטיבן דקסטר.

בתיאטרון אורנה פורת לילדים ולנוער שיחקה בשנים 2005–2015 וגילמה את קרחתופי בהצגה "מעלה קרחות" מאת אפרים סידון שביימה ציפי פינס. בשנים 2007–2009 שיחקה בהצגה "דרך השיר" שכתבה וביימה צביה הוברמן. ב-2009 גילמה את טייגר לילי במחזמר "פיטר פן" שעיבדה וביימה צביה הוברמן. המחזמר הופק בשיתוף עם תיאטרון חיפה. החל מ-2013 מגלמת את האמא החורגת בהצגה "הלב של שירז" שכתבה צרויה להב וביימו משה קפטן ועוז מורג.

בתיאטרון בית ליסין שיחקה ב-2006 במחזמר "ברנשים וחתיכות" מאת ג'ו סוורלינג ואייב בורוז שביים קן אולדפילד.

בתיאטרון נדנדה שיחקה בשנים 2008–2012 וגילמה את רונית הרקדנית בהצגה "חגיגת השירים של דתיה" מאת דתיה בן דור שביים עידן עמית.

בתיאטרון הקאמרי שיחקה החל מ-2008 במחזמר "כנר על הגג" מאת ג'וזף שטיין (ע"פ סיפורי טביה החולב מאת שלום עליכם) שביים משה קפטן. ב-2012 שיחקה במחזמר "קברט" מאת ג'ון קאנדר ופרד אב שביים עמרי ניצן. החל מ-2012 מגלמת שכנה במחזמר "קזבלן" מאת יואל זילברג ויגאל מוסינזון שביים צדי צרפתי.

בשנת 2018 גילמה את תפקיד דיאנה מוראלס במחזמר "שורת המקהלה" שביים צדי צרפתי.

השתתפה גם בערבי מחווה ומופעים מיוחדים יחד עם קבוצת "צעירי הקאמרי" בתיאטרון הקאמרי: ב-2008 הופיעה במופע מחווה לנורית הירש שערך והפיק אבי גז. ב-2011 הופיעה במופע מחווה ליורם טהרלב שערך וביים אבי גז, במופע מחווה לשושנה דמארי שערך והפיק אבי גז, במופע מחווה ליצחק נבון שערך והפיק אבי גז, ובמופע מחווה למחזמר הישראלי שערך וביים אבי גז. ב-2012 הופיעה במופע מחווה לאמנים עלי ויחיאל מוהר שערך והפיק אבי גז. ב-2014 הופיעה במופע "ובמקום הראשון - העברית!" שערך וביים אבי גז, ובמופע "שרים לליאור".

שיחקב בתיאטרון המדיטק ב-2009 וגילמה מיילדת בהצגה "ציפור הנפש" - מחזה מוזיקלי שעיבד אורן יעקובי (ע"פ ספרה של מיכל סנונית) וביים משה קפטן.

בשנים 2006–2008 שיחקה בהצגה "הפנינה של אור" שכתב אסף אשתר וביים משה קפטן בהפקת עמותת "מהות החיים" של שרי אריסון. ב-2007 גילמה את יסמין במחזמר "אלאדין" שעיבדו מאור מיימון ובר קדמי וביים ליאור חמו בהפקת מ.מ הפקות. בין השנים 2007 -2008 גילמה את סינדרלה במחזמר "סינדרלה" שעיבד מאור מיימון וביים עופר שפריר. ב-2012 שיחקה במחזמר "השירים המשחקים" של רינת גבאי שביים משה קפטן בהפקת חסידה הפקות. ב-2016 גילמה את סיגי, בת דודה של מרי לו ואת קלרה אמא החורגת של גבריאל במחזמר "מרי לו" שכתבו דן אלמגור וסטיבן דקסטר וביים סטיבן דקסטר.

ב-2008 דיבבה דמויות אורחות בסדרה "קסם המג'י" ששודרה בערוץ הילדים. בנוסף, דיבבה את דנה בסדרה "דיבו דרקון המתנות" ואת גברת קרן אור בסדרה "המופע של מר שמח" ששודרו בערוץ הופ!.

בשנת 2019 שיחקה את הדמות מיראבל טולדנו במחזמר "זה אני" פרי עטו של מאור זגורי בתיאטרון הקאמרי, ועליו זכתה בפרס השחקנית המצטיינת של הקאמרי לשנת 2019.

בשנת 2020 בוצעה קריאה מבוימת של מחזה שכתבה - "רואה לך בעיניים" בתיאטרון הקאמרי.

בשנת 2021 גילמה את נדיה כהן- אשתו של אלי כהן, בהצגה "אלי" של תיאטרון אורנה פורת לילדים ולנוער.

בשנת 2022 השתתפה כזמרת במופע "כשאבשלום פגש את טהרלב" משירי יורם טהרלב יחד עם אבשלום קור ועופר כץ.

בשנת 2023 לוהקה למחזמר "מברוכ" פרי עטו של מאור זגורי לתפקיד נעמי אביטן.

בשנת 2024 שיחקה בסדרה "באש ובמים" בתפקיד אמו של ניסו (גיא עמיר). בנוסף חזרה לשחק את מיראבל טולדנו בגרסה המחודשת של "זה אני".

בשנת 2025 השתתפה בהצגה "צ'רלי וחצי" שמבוססת על סרט הקאלט הישראלי באותו השם, שם גילמה את פלורה בן-חנניה, אמא של צ'ארלי שאותה גילמה עדנה פלידל בסרט המקורי.

 חיים אישיים 
שימרית לוי ששון נשואה לאיתי לוי שחקן בעברו והיא אם לשניים. מתגוררת בגבעתיים.

קישורים חיצוניים



הערות שוליים

קטגוריה:שחקניות תיאטרון ישראליות
קטגוריה:שחקני תיאטרון ישראלים
קטגוריה:שחקניות קולנוע וטלוויזיה ישראליות
קטגוריה:בוגרי אורט רוגוזין מגדל העמק
קטגוריה:בוגרות בית צבי
קטגוריה:בוגרי בית צבי
קטגוריה:ישראליות שנולדו ב-1980
קטגוריה:ישראלים שנולדו ב-1980